Det blev ikke til en endelig afgørelse af bispevalget i Aalborg Stift tirsdag - ingen af valgets tre kandidater fik de fornødne stemmer til at blive valgt direkte. Derfor skal nu afholdes en valgrunde mere mellem provst i Horsens Provsti, Anette Bennedsgaard og provst i Hjørring Søndre Provsti, Thomas Reinholdt, der fik flest stemmer, mens sognepræst i Budolfi Kirke i Aalborg, Hanne Dahl, er ude af opløbet til at få nøglerne til bispeembedet. - Sådan er demokratiet jo. Jeg har ikke lagt skjul på, at jeg synes, homoseksuelle skal kunne blive viet i folkekirken, så jeg har haft nogle ret markante standpunkter, siger Hanne Dahl ovenpå nederlaget. Tæt løb Hanne Dahl fik 22 procent af stemmerne fra de nordjyske præster og menighedsrådsmedlemmer. Det var et tæt løb mellem de to foreløbige valgvindere, da Anette Bennedsgaard fik 39,2 procent af stemmerne og Thomas Reinholdt 38,1 procent. - Jeg siger tak til vælgerne. Jeg er meget glad og beæret over den tillid, der er vist mig. Det har været en fantastisk valgkamp, siger Anette Bennedsgaard, der vil fortsætte i samme spor frem til næste runde. - Jeg er glad for, at der er så mange, der har valgt at sætte deres kryds ved mig. Det bliver nogle spændende uger, vi skal ud i nu. Der er stor forskel mellem min og Anettes opfattelser af, hvad kirken er og skal være i det nutidige samfund anno 2021, siger Thomas Reinholdt. Næste valgrunde starter 6. oktober og slutter 28. Oktober. Den nye biskop skal tiltræde 1. december, og bliver den 12. december officielt indsat i Budolfi Kirke i Aalborg.

Opsummering:
6. Oktober starter der en ny afstemningsrunde, hvor enten Anette Bennedsgaard eller Thomas Reinholdt bliver valgt til Nordjyllands næste kirkelige overhoved.